Rasulullah SAW Pembawa Rahmat ke Seluruh Alam

Perawi :
 Abu Soleh RA

Koleksi :
 Sunan Ad-Darimi

Kitab :
المقدمة - Al-Muqadimah

Bab :
باب كيف كان أول شأن النبي صلى الله عليه وسلم - Bagaimanakah hal keadaan Nabi SAW

No. Hadith :
  15

Status :

Matan Hadith

عَنْ أَبِي صَالِحٍ قَالَ: كَانَ النَّبِيُّ صَلَّى اللَّهُ عَلَيْهِ وَسَلَّمَ يُنَادِيهِمْ: يَا أَيُّهَا النَّاسُ, إِنَّمَا أَنَا رَحْمَةٌ مُهْدَاةٌ
.¹

التخريج: سنن الدارمي , المقدمة , باب كيف كان أول شأن النبي صلى الله عليه وسلم ، حديث رقم 15 ، عن أبي صالح رضي الله عنه، وقال شعيب الأرناؤوط: سند صحيح لكنه مرسل، [وله طرق تعضده].

Terjemahan

Daripada Abu Soleh RA, beliau berkata: "Adalah Nabi SAW (pada suatu hari) menyeru para sahabat: "Wahai sekalian manusia! (Ketahuilah) Bahawa sesungguhnya daku ini adalah rahmat yang dihadiahkan (oleh Allah SWT kepada seluruh alam)." (Hadith riwayat Ad-Darimy, No: 15, Syeikh Syu’aib al-Arnautd berkata: “Sanad hadith ini adalah sahih tetapi ianya
mursal
 (ada riwayat lain yang menyokongnya).

Pengajaran

1. Allah SWT telah mengutuskan Nabi Muhammad SAW sebagai pembawa rahmat ke seluruh alam sebagaimana firman-Nya dalam surah al-Anbiya', ayat 107. Alam bermaksud seluruh makhluk ciptaan Allah SWT. Dinamakan sebagai Alam kerana ia adalah alamat atau tanda kewujudan, keagungan dan kekuasaan Allah SWT, Tuhan Sekalian Alam.

 2. Rahmat adalah kasih sayang. Nabi SAW diutuskan semata-mata untuk membawa risalah ketauhidan, iaitu dengan mengeluarkan manusia daripada lembah penghambaan sesama manusia kepada semata-mata menyembah Allah SWT, Tuhan Yang Esa. Risalah tauhid ini disampaikan dengan penuh rahmat melalui jalan dakwah iaitu mengajak manusia beriman kepada Allah SWT. Tatkala manusia itu beriman maka alam pun akan mendapat manfaat diatas keimanan tersebut. Itulah rahmat dan hadiah yang besar daripada Allah SWT kepada seluruh alam.

3. Rahmat yang dibawa oleh Nabi SAW mengatasi segala pemikiran dan sempadan berpandukan wahyu dan hidayah Allah SWT, bukan mengikut hawa nafsu dan logik akal. Hanya dengan wahyu dan petunjuk Allah SWT sahajalah yang akan membawa manusia kepada jalan kebenaran dan kejayaan. Oleh itu, setiap Muslim hendaklah beramal dengan sunnah sebagaimana yang telah ditunjukkan oleh Nabi SAW, para sahabat baginda dan para salafusoleh yang telah mendapat petunjuk daripada Allah SWT.

Nota: Hadith
Mursal
 menurut istilah adalah hadith yang gugur perawi daripada sanadnya setelah tabi’in (sahabat) sebagaimana dalam riwayat al-Hakim dalam al-Mustadrak, No: 98 disebut: “Daripada Abu Soleh RA, daripada Abu Hurairah RA.”

Sumber Rujukan :

Kitab Sunan Ad-Darimi

Kitab Al-Mustadrak 'Ala Al-Sahihain Li Al-Hakim

Kitab Mirqatul Mafatih Syarh Misykatul Masobih Li al-Syeikh ‘Ali al-Qa

Kitab Syarh Tafsir Ibnu Kathir Li Al-Rajihi

Kitab Tafsir Al-Kabir Li Al-Razi

Kitab Al-Jami‘ Li-Ahkam Li Al-Qurtubi

Kitab Al-Syifa’ Li Al-Qadi Al-‘Iyad

                 Hits: 2656


Hukum Melakukan Amalan yang Tidak Dilakukan oleh Rasulullah SAW

Perawi :
 Anas bin Malik RA

Koleksi :
 Sunan At-Tirmidzi

Kitab :
كتاب الأدب - Pada membicarakan berkenaan Adab

Bab :
باب ما جاء في كراهية قيام الرجل للرجل - Tegahan berdiri seseorang kepada yang lain

No. Hadith :
  2754

Status :

Matan Hadith

عَنْ أَنَسٍ قَالَ: لَمْ يَكُنْ شَخْصٌ أَحَبَّ إِلَيْهِمْ مِنْ رَسُولِ اللَّهِ صَلَّى اللَّهُ عَلَيْهِ وَسَلَّمَ قَالَ: وَكَانُوا إِذَا رَأَوْهُ لَمْ يَقُومُوا لِمَا يَعْلَمُونَ مِنْ كَرَاهِيَتِهِ لِذَلِكَ .قَالَ أَبُو عِيسَى هَذَا حَدِيثٌ حَسَنٌ صَحِيحٌ غَرِيبٌ مِنْ هَذَا الْوَجْهِ

]
التخريج: سنن الترمذي , كتاب الأدب , باب ما جاء في كراهية قيام الرجل للرجل , حديث رقم 2754 , عن أنس بن مالك رضي الله عنه
.[

Terjemahan

Daripada Anas RA, beliau berkata: “Tidak ada orang yang lebih dicintai oleh para sahabat selain daripada Rasulullah SAW. Jika mereka melihat baginda (datang), mereka tidak akan bangun kerana mereka tahu bahawa baginda membenci perbuatan tersebut.” (Hadith riwayat at-Tirmizi, No.2754 dan Ahmad, No. 11895, 13132, berkata at-Tirmizi: “Hadith ini hasan sahih gharib.”)

Pengajaran

Para sahabat RA adalah ikutan terbaik dalam mencintai dan menyanjungi Nabi SAW. Mereka merupakan teladan yang terbaik dalam mengenal dan beramal dengan sunnah baginda SAW. Para sahabat RA akan mempraktikkan semua amalan yang disukai oleh Nabi SAW dan meninggalkan semua amalan yang dibenci oleh baginda SAW walaupun amalan tersebut bercanggah dengan kesukaan atau kebencian mereka.

Sebagai seorang pemimpin, Nabi SAW telah menunjukkan suri teladan yang terbaik. Contohnya, para sahabat RA meninggalkan perbuatan berdiri untuk menghormati baginda SAW kerana mereka mengetahui bahawa baginda SAW membenci perbuatan tersebut. Jika baginda tidak membenci perbuatan tersebut pasti mereka akan berdiri untuk baginda. Perlu difahami bahawa baginda SAW membenci perbuatan tersebut kerana sifat tawadhu‘ baginda, bukan kerana perbuatan tersebut haram. Menurut Imam An-Nawawi di dalam kitabnya 'Syarah Sahih Muslim' (6/313): “Dianjurkan memuliakan seseorang yang memiliki kelebihan dan menyambut mereka dengan cara berdiri ketika mereka tiba. Inilah yang dijadikan hujah oleh jumhur ulama untuk menyatakan sunat berdiri bagi memuliakan seseorang. Al-Qadhi berkata: “Ia bukanlah termasuk dalam kategori berdiri yang ditegah, tetapi tegahan adalah ditujukan kepada mereka yang mengarahkan orang lain berdiri untuknya sedangkan dia dalam keadaan duduk dan keadaan berdiri itu sepanjang masa dia duduk." Saya (An Nawawi) berpendapat, bangun berdiri untuk menyambut kedatangan seorang yang memiliki kelebihan adalah mustahab (sunat). Bahkan anjuran tersebut turut dinyatakan dalam beberapa hadith, manakala larangan mengenainya tidak dinyatakan dengan jelas."

Justeru, kita tidak boleh memahami maksud hadith daripada zahirnya sahaja atau hanya daripada satu hadith untuk beramal atau meninggalkan sesuatu perkara bahkan setiap Muslim hendaklah meneladani serta menerima tunjuk ajar para ulama yang muktabar kerana mereka lebih banyak memahami hadith sama ada ianya sunnah ataupun tidak, dan apakah hukum disebaliknya.

Sumber Rujukan :

Kitab Jami’ at-Tarmizi

Kitab Musnad Ahmad

Kitab Syarh Sahih Muslim Li An-Nawawi

Kitab Tuhfatul Ahwazi Bisyarhi Jami’ at-Tirmizi Li al-Mubarakfuri

Kitab Mirqatul Mafatih Syarh Misykatul Masobih Li al-Syeikh ‘Ali al-Qari

Kitab Syarh wa Al-Ibanah ‘Ala Usuli Al-Sunnah wa Al-Diyanah Li Al-‘Akbari

Kitab Al-Anwar fi Syamail An-Nabiyyi Al-Mukhtar Li Al-Baghawi

                 Hits: 1961


Ganjaran Melazimi Istighfar

Hadith Dhaif

Perawi :
 Ibnu Abbas RA

Koleksi :
 Sunan Abu Dawud

Kitab :
Kitab Witir -  كتاب الوتر

Bab :
بَابُ في الِاسْتِغْفَارَ - Pada menyatakan Istighfar

No. Hadith :
  1518

Status :
  Dhaif

Matan Hadith

عَنْ ابْنِ عَبَّاسٍ قَالَ: قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ: مَنْ لَزِمَ الِاسْتِغْفَارَ جَعَلَ اللَّهُ لَهُ مِنْ كُلِّ ضِيقٍ مَخْرَجًا وَمِنْ كُلِّ هَمٍّ فَرَجًا وَرَزَقَهُ مِنْ حَيْثُ لَا يَحْتَسِبُ.

[التخريج: سنن أبي داود ، كِتَاب الْوِتْرِ ، بَابُ في الِاسْتِغْفَارَ ، حديث رقم 1518 ، عن إبن عباس رضي الله عنهما ،وقال الأرنؤوط حديث ضعيف]

Terjemahan

Daripada Ibn Abbas RA, bahawa Nabi SAW bersabda: "Sesiapa yang melazimi (sentiasa) istighfar, Allah SWT akan menjadikan untuknya bagi setiap kesempitan itu jalan keluar, dan daripada setiap kebimbangannya itu kelapangan dan dikurniakan kepadanya rezeki daripada sumber yang tidak disangka-sangka”. (Hadith riwayat Abu Daud, No. 1518, Ibnu Majah, No. 3819, Ahmad, No. 2123).

Menurut Syeikh Syu’aib al-Arna’outh: Sanadnya dhaif kerana salah seorang perawi bernama al-Hakam bin Mus’ab padanya jahalah (tidak dikenali) sebagaimana yang dinyatakan oleh Imam al-Zahabi]

Pengajaran

Allah SWT Maha Pengampun lagi Maha Penyayang. Namun, Allah SWT hanya mengampuni hamba-Nya yang benar-benar memohon keampunan dan tidak mensyirikkan-Nya.

Maksud lafaz istighfar itu bukan sekadar menuturkannya di bibir, tetapi ianya satu pengakuan seorang hamba untuk memohon keampunan bukan sahaja terhadap dosa-dosa dan kesilapan yang telah dilakukan, bahkan terhadap sebarang kekurangan dalam melaksanakan segala perintah Allah SWT. Seseorang Muslim akan sentiasa memohon keampunan dan bertaubat kepada Allah SWT kerana itulah jalan orang yang bertaqwa.

Dengan beristighfar, Allah SWT akan akan mengurniakan keampunan dan manfaat bukan sahaja di dunia, bahkan di akhirat nanti syurga yang menanti. Lazimilah istighfar ibarat musafir di padang pasir yang keputusan bekalan makanan, yang bermain dibenak fikiran dan bibirnya hanyalah air. Begitulah sifat seorang mukmin yang sentiasa membasahi lidahnya tidak lain dan tidak bukan hanyalah istighfar.

Sumber rujukan:

Kitab Sunan Abu Dawud

Kitab Sunan Ibnu Majah

Kitab Musnad Ahmad

Kitab Auni Ma'bud Li Abi Dawud

Kitab Mirqatul Mafatih Syarh Misykatul Masobih

Kitab Dalil Al-Falihin Li Turuqi Riyadus Solihin

                 Hits: 4586


Mohonlah Keampunan Walaupun Dalam Ketaatan

Perawi :
 Abu Bakar As-Siddiq RA

Koleksi :
 Sahih Al-Bukhari

Kitab :
Kitab Azan  - کتاب الأذان

Bab :
باب الدعاء قبل السلام  - Doa Sebelum Salam

No. Hadith :
  834

Status :

Matan Hadith

عَنْ أَبِي بَكْرٍ الصِّدِّيقِ رَضِيَ اللَّهُ عَنْهُ أَنَّهُ قَالَ لِرَسُولِ اللَّهِ صَلَّى اللَّهُ عَلَيْهِ وَسَلَّمَ: عَلِّمْنِي دُعَاءً أَدْعُو بِهِ فِي صَلَاتِي, قَالَ: قُلْ: اللَّهُمَّ إِنِّي ظَلَمْتُ نَفْسِي ظُلْمًا كَثِيرًا وَلَا يَغْفِرُ الذُّنُوبَ إِلَّا أَنْتَ فَاغْفِرْ لِي مَغْفِرَةً مِنْ عِنْدِكَ وَارْحَمْنِي إِنَّك أَنْتَ الْغَفُورُ الرَّحِيمُ.

التخريج: صحيح البخاري , کتاب الأذان , باب الدعاء قبل السلام  , حديث رقم 834 , عن أبي بكر الصديق رضي الله عنه.

Terjemahan

Daripada Abu Bakar As-Siddiq RA, bahawa beliau telah berkata kepada Rasulullah SAW: "Ajarkanlah daku suatu doa yang dapat daku mohon dalam solatku!.” Maka Baginda pun bersabda: "Berdoalah:

اللَّهُمَّ إِنِّي ظَلَمْتُ نَفْسِي ظُلْمًا كَثِيرًا، وَلاَ يَغْفِرُ الذُّنُوبَ إِلَّا أَنْتَ، فَاغْفِرْ لِي مَغْفِرَةً مِنْ عِنْدِكَ، وَارْحَمْنِي إِنَّكَ أَنْتَ الغَفُورُ الرَّحِيمُ

(Ya Allah, sesungguhnya aku telah banyak menzalimi diriku dan tiada yang dapat mengampunkan dosa-dosa melainkan Engkau. Maka, ampunilah daku dengan ampunan dari sisi-Mu serta rahmatilah daku. Sesungguhnya Engkau jualah Yang Maha Pengampun lagi Maha Penyayang)”.

(Muttafaqun ‘Alayhi, hadith riwayat Al-Bukhari, No. 834, 6326, 7388, Muslim, No. 2705, At-Tirmizi, No.3531, An-Nasaie, No.1302)

Pengajaran

Solat merupakan ibadah yang paling agung dan ia merupakan perkara pertama yang akan ditanya oleh Allah SWT kepada hamba-Nya di akhirat kelak. Solat dari sudut bahasa bermaksud doa. Solat juga waktu dimustajabkan berdoa kerana dalam solat terdapat waktu yang dituntut untuk memperbanyakkan doa kepada Allah SWT dengan doa-doa warid yang diajarkan Rasulullah SAW terutamanya sebelum seseorang itu memberi salam.

Doa yang dianjurkan dalam solat adalah doa keampunan. Secara logiknya, tidak sesuai bagi seseorang berdoa dalam solat kerana sedang melakukan ketaatan kepada Allah SWT, namun inilah yang ditanya oleh Syaidina Abu Bakar As-Siddiq RA (yang terkenal dengan keimanan dan ketaatannya kepada Allah SWT). Beliau sendiri tidak sunyi daripada melakukan kesilapan dan dosa apatah lagi kita insan yang menzalimi diri sendiri yang banyak melakukan dosa. Betapa indahnya doa yang diajarkan Rasulullah SAW kepada beliau kerana didahului dengan pengakuan dosa dan disusuli ketauhidan (pengesaan) kepada Allah SWT. Seseorang hamba hendaklah sentiasa mengharapkan keampunan serta memperbanyakkan pujian kepada Allah SWT agar dosanya diampuni dan diterima oleh-Nya walaupun terdapat kekurangan serta kecacatan dalam melaksanakan ketaatan kepada Allah SWT.

Berdoa dengan Asmaul Husna (nama-nama Allah yang Maha Indah) dikenali sebagai tawassul kepada Allah kerana ketika berdoa memohon sesuatu atau dihindarkan daripada sesuatu yang menakutkan, kita digalakkan menyebut dua nama Allah Azza wa Jalla iaitu (الْغَفُورُ الرَّحِيمُ) Yang Maha Pengampun lagi Maha Penyayang), sesuai dengan permohonan: "Maka ampunilah daku dengan ampunan dari sisi-Mu serta rahmatilah daku ".

Sumber Rujukan :

Kitab Sahih al-Bukhari

Sahih Muslim

Kitab Jami’e at-Tirmizi

Kitab Sunan An-Nasaie

Kitab Fathul Bari Syarh Sahih al-Bukhari Li Ibn Hajar al-Asqolani

Kitab Faydh Al-Qadir Syarah Jami’e Al-Shoghir

Kitab Al-Badr Al-Tamam Syarh Bulugh Al-Maram Li Al-Qadi Al-Husain Al-Maghribi

Kitab Al-Ifham Syarah Umdatul Ahkam Li Al-Qahtoni

Kitab Nuzhatul Muttaqin Syarh Riyaadus Salihin Lil Imam al-Nawawi

                 Hits: 3173


Niat pun dah dapat pahala?

Hadith Sahih

Perawi :
 Ibnu Abbas RA

Koleksi :
 Sahih Al-Bukhari

Kitab :
Kitab al-Riqaq (Melembutkan hati) - كتاب الرقاق

Bab :
Sesiapa yang berniat baik atau buruk

No. Hadith :
  6491

Status :
  Sahih

Matan Hadith

حَدَّثَنَا أَبُو مَعْمَرٍ حَدَّثَنَا عَبْدُ الْوَارِثِ حَدَّثَنَا جَعْدُ بْنُ دِينَارٍ أَبُو عُثْمَانَ حَدَّثَنَا أَبُو رَجَاءٍ الْعُطَارِدِيُّ عَنْ ابْنِ عَبَّاسٍ رَضِيَ اللَّهُ عَنْهُمَا عَنْ النَّبِيِّ صَلَّى اللَّهُ عَلَيْهِ وَسَلَّمَ فِيمَا يَرْوِي عَنْ رَبِّهِ عَزَّ وَجَلَّ قَالَ: قَالَ: إِنَّ اللَّهَ كَتَبَ الْحَسَنَاتِ وَالسَّيِّئَاتِ ثُمَّ بَيَّنَ ذَلِكَ: فَمَنْ هَمَّ بِحَسَنَةٍ فَلَمْ يَعْمَلْهَا كَتَبَهَا اللَّهُ لَهُ عِنْدَهُ حَسَنَةً كَامِلَةً فَإِنْ هُوَ هَمَّ بِهَا فَعَمِلَهَا كَتَبَهَا اللَّهُ لَهُ عِنْدَهُ عَشْرَ حَسَنَاتٍ إِلَى سَبْعِ مِائَةِ ضِعْفٍ إِلَى أَضْعَافٍ كَثِيرَةٍ وَمَنْ هَمَّ بِسَيِّئَةٍ فَلَمْ يَعْمَلْهَا كَتَبَهَا اللَّهُ لَهُ عِنْدَهُ حَسَنَةً كَامِلَةً فَإِنْ هُوَ هَمَّ بِهَا فَعَمِلَهَا كَتَبَهَا اللَّهُ لَهُ سَيِّئَةً وَاحِدَةً. رواه البخاري ومسلم في صحيحيهما بهذه الحروف.

[التخريج: صحيح البخاري , كتاب الرقاق , باب من هم بحسنة أو بسيئة , حديث رقم 6491 , عن ابن عباس رضي الله عنهما]

Terjemahan

Abu Ma'mar telah mengkhabarkan kepada kami, Abdul Warith telah mengkhabarkan kepada kami, Ja'd bin Dinar telah mengkhabarkan kepada kami, Abu Uthman telah mengkhabarkan kepada kami, Abu Raja' al-Útaridiyyi telah mengkhabarkan kepada kami, daripada Ibn Abbas RA, daripada Nabi SAW, Baginda meriwayatkan (hadith qudsi) daripada Tuhannya Azza Wa Jalla berfirman, Baginda bersabda: “Sesungguhnya Allah telah menetapkan (balasan) setiap kebaikan (pahala) dan setiap kejahatan (dosa). Kemudian Allah menjelaskan maksudnya: “Maka sesiapa berniat melakukan kebaikan tetapi tidak melakukannya (kerana keuzuran), maka Allah SWT menulis kebaikan itu disisi-Nya sebagai satu kebaikan yang sempurna untuknya. Sekiranya dia berniat untuk melakukan kebaikan, lalu dia melakukannya, maka Allah SWT menulis kebaikan itu disisi-Nya sebanyak sepuluh kebaikan sehingga tujuh ratus gandaan, sehingga gandaan kebaikan yang banyak untuknya. (Sebaliknya) Jika dia berniat melakukan kejahatan, tetapi dia tidak melakukannya (kerana takut kepada Allah SWT), maka Allah SWT menulis disisi-Nya satu kebaikan yang sempurna baginya. Sekiranya dia berniat melakukan kejahatan, lalu dia melakukannya, maka Allah akan menulis kejahatan itu baginya hanya sebagai satu kejahatan.”

(Hadith riwayat Al-Bukhari, No. 6491, Muslim, No. 131, Ahmad, No. 2684)

Pengajaran

Niat, azam, tekad, cita-cita dan keinginan adalah lintasan hati seseorang dan apabila diniatkan ke arah kebaikan itu adalah anugerah dan taufik daripada Allah SWT. Andai seseorang itu sudah berusaha dengan bersungguh-sungguh untuk melakukannya namun terdapat halangan (keuzuran), maka jangan putus asa mahupun kecewa kerana Allah Maha Mengetahui akan apa yang terdetik dalam hati seseorang hamba dan membalasnya dengan ganjaran kebaikan.

Seseorang Muslim perlu menyedari dan memahami bahawa setiap apa yang terdetik dalam hatinya itu diketahui Allah SWT. Setiap manusia diberikan sifat
ikhtiyariah
 iaitu pilihan dalam setiap amalan yang akan dilakukan. Namun, setiap niat kebaikan jika tidak mampu dilakukannya disebabkan keuzuran turut akan diberikan pahala. Begitu juga setiap niat kejahatan, jika tidak dilakukan kerana takut kepada Allah turut akan diberikan pahala untuknya. Maka apabila niat kejahatan terbit maka perasaan malu dan takut akan menjadi pendinding agar dirinya menjauhi kejahatan dan kemaksiatan. Maksud hadith Nabi SAW ;

“Sesungguhnya Allah SWT memaafkan umatku pada perkara (kejahatan) yang dibisikkan dalam dirinya selama mana dia tidak melakukannya dan tidak menuturkannya.” (Hadith riwayat Al-Bukhari, No. 6171 dan Muslim, No. 182).

Manusia sering kali tertewas dan kecundang dengan bisikan syaitan dan hawa nafsu sehingga meletakkan dirinya dalam lembah dosa dan kehinaan. Sekiranya tergelincir, segeralah bertaubat dan memohon keampunan kepada Allah SWT dengan bersungguh-sungguh. Sesungguhnya Allah Maha Menerima Taubat hamba-Nya Maha dan Pemurah.

Sumber rujukan :

1.Kitab Sahih al-Bukhari

2.Kitab Sahih Muslim

3.Kitab Musnad Ahmad

4.Kitab Fathul Bari Syarh Sahih al-Bukhari Li Ibn Hajar al-Asqolani

5.Kitab Syarh Al-Arbain An-Nawawiyyah Li Ibn Al-‘Attar

                 Hits: 6676


Berpakaian di Dunia Tapi Telanjang di Akhirat

Perawi :
 Ummu Salamah RA

Koleksi :
 Sahih Al-Bukhari

Kitab :
3. كِتَابُ العِلْمِ  - Ilmu

Bab :
Ilmu dan berpesan pada waktu malam

No. Hadith :
  115

Status :

Matan Hadith

حَدَّثَنَا صَدَقَةُ أَخْبَرَنَا ابْنُ عُيَيْنَةَ عَنْ مَعْمَرٍ عَنْ الزُّهْرِيِّ عَنْ هِنْدٍ عَنْ أُمِّ سَلَمَةَ وَعَمْرٍو وَيَحْيَى بْنِ سَعِيدٍ عَنْ الزُّهْرِيِّ عَنْ هِنْدٍ عَنْ أُمِّ سَلَمَةَ قَالَتْ :اسْتَيْقَظَ النَّبِيُّ صَلَّى اللَّهُ عَلَيْهِ وَسَلَّمَ ذَاتَ لَيْلَةٍ فَقَالَ: سُبْحَانَ اللهِ, مَاذَا أُنْزِلَ اللَّيْلَةَ مِنْ الْفِتَنِ وَمَاذَا فُتِحَ مِنْ الْخَزَائِنِ أَيْقِظُوا صَوَاحِبَاتِ الْحُجَرِ فَرُبَّ كَاسِيَةٍ فِي الدُّنْيَا عَارِيَةٍ فِي الْآخِرَةِ

التخريج: صحيح البخاري , كتاب العلم , باب العلم والعظة بالليل , حديث رقم 115 , عن أم سلمة رضي الله عنها.

Terjemahan

Daripada Ummu Salamah RA, beliau berkata: "Pada suatu malam Nabi SAW terbangun (dalam keadaan gusar dan gelisah) lalu bersabda: " سُبْحَانَ اللهِ (Maha Suci Allah), fitnah-fitnah apakah yang diturunkan pada malam ini? Dan (fitnah) apakah yang akan dibukakan daripada perbendaharaan harta yang melimpah-ruah? Bangunlah! (untuk mendirikan malam) wahai orang-orang yang ada di sebalik dinding-dinding (isteri-isteri baginda), kerana betapa ramai orang yang berpakaian di dunia (terutamanya wanita) tetapi akan telanjang di akhirat nanti." (Hadith riwayat Al-Bukhari, No. 115, 1126, 3599, 6218, At-Tirmizi, No. 2196)

Pengajaran

Lafaz سُبْحَانَ اللَّهِ adalah tasbih yang bermaksud Maha Suci Allah. Apabila seseorang Muslim melafazkan tasbih hendaklah terlintas di dalam hatinya dengan penuh taajub bahawa Allah SWT itu Maha Agung dan Maha Sempurna,  tidak ada kekurangan atau kelemahan. Maka, akan lahirlah perasaan bahawa diri ini adalah hamba yang hina, yang memiliki kekurangan dan banyak membuat kesilapan.

Rasulullah SAW sering memberi peringatan kepada umat baginda mengenai bahaya fitnah-fitnah yang akan  diturunkan ke atas  mereka. Antara fitnah yang disebutkan oleh baginda SAW adalah fitnah harta kerana jika ianya tidak diuruskan sebagaimana yang dikehendaki oleh Allah dan Rasul-Nya, maka ia akan menjerumuskan pemiliknya ke dalam neraka. Manakala yang dimaksudkan dengan “betapa ramai orang yang berpakaian di dunia tetapi akan bertelanjang di akhirat nanti” ialah para wanita yang seperti berpakaian di dunia (dengan pakaian yang berwarna-warni lagi mahal) tetapi tidak menutup auratnya dengan sempurna sebenarnya adalah bertelanjang di akhirat nanti. Begitu juga yang dimaksudkan dengan seseorang yang banyak melakukan amal ibadah kepada Allah SWT di dunia tetapi amalan tersebut dipenuhi dengan takabur (sombong), riya' dan tidak ikhlas kepada Allah, maka di akhirat nanti amalan tersebut seolah-olah bertelanjang tidak memiliki apa-apa ganjaran.

Oleh itu, marilah kita menginsafi diri dengan banyak mendirikan malam untuk beribadat kepada Allah SWT. Selain itu, setiap Muslim hendaklah mengajak ahli keluarga bersama-sama untuk bangun malam beribadah sebagaimana yang dilakukan oleh Nabi SAW. Setiap Muslim dan Muslimah turut dituntut menjaga aurat dengan sempurna baik ketika berpakaian mahupun dalam setiap muamalah. Pastikan juga setiap Ibadah yang dilakukan adalah benar-benar ikhlas kepada Allah SWT.

Sumber Rujukan :

Kitab Sahih al-Bukhari

Kitab Jami’e at-Tirmizi

Kitab Fathul Bari Syarh Sahih al-Bukhari Li Ibn Hajar al-Asqolani

Kitab Tuhfatul Al-Ahwazi Li Mubarakfuri

Kitab Mirqatul Mafatih Syarh Misykah Al-Masobih Li Ali Al-Qari

                 Hits: 3691


Lidah Yang Berdosa

Hadith Sahih

Perawi :
 Abu Hurairah RA

Koleksi :
 Sahih Muslim

Kitab :
Kitab Zuhud dan Ar-Raqaiq (Melunakkan Hati) - كتاب الزهد والرقائق

Bab :
Bercakap dengan suatu perkataan punca dicampakkan ke neraka

No. Hadith :
  2988

Status :
  Sahih

Matan Hadith

وَ حَدَّثَنَاه مُحَمَّدُ بْنُ أَبِي عُمَرَ الْمَكِّيُّ حَدَّثَنَا عَبْدُ الْعَزِيزِ الدَّرَاوَرْدِيُّ عَنْ يَزِيدَ بْنِ الْهَادِ عَنْ مُحَمَّدِ بْنِ إِبْرَاهِيمَ عَنْ عِيسَى بْنِ طَلْحَةَ عَنْ أَبِي هُرَيْرَةَ أَنَّ رَسُولَ اللَّهِ صَلَّى اللَّهُ عَلَيْهِ وَسَلَّمَ قَالَ: إِنَّ الْعَبْدَ لَيَتَكَلَّمُ بِالْكَلِمَةِ مَا يَتَبَيَّنُ مَا فِيهَا يَهْوِي بِهَا فِي النَّارِ أَبْعَدَ مَا بَيْنَ الْمَشْرِقِ وَالْمَغْرِبِ. متفق عليه واللفظ لمسلم.

التخريج: صحيح مسلم , كتاب الزهد والرقائق , باب التكلم بالكلمة يهوي بها في النار , حديث رقم 2988 , عن أبي هريرة رضي الله عنه

Terjemahan

Muhammad bin Abi Umar al-Makki telah mengkhabarkan kepada kami, Abdul Aziz ad-Darawardy telah mengkhabarkan kepada kami, daripada Yazid bin al-Had, daripada Ibrahim daripada Isa bin Talhah, daripada Abu Hurairah RA,  bahawa Rasulullah SAW bersabda: "Sesungguhnya seseorang hamba apabila mengucapkan sesuatu perkataan tanpa diteliti akan kebenarannya, akan membuatkannya terjerumus ke dalam neraka yang dalamnya sejauh antara jarak timur ke barat." (Muttafaqun Alayhi, hadith riwayat Al-Bukhari, No. 6477, Muslim, No. 2988, Ahmad, No. 8567, lafaz hadith riwayat Muslim).

Pengajaran

1.  Lidah adalah suatu otot daripada anggota tubuh manusia yang ajaib. Ianya akan mengeluarkan sesuatu perkataan ataupun ungkapan yang diucapkan oleh seseorang. Perkataan atau ucapan tersebut boleh menjadi satu kebenaran dan kekadang boleh menjadi satu pembohongan.

2.  Rasulullah SAW telah mengingatkan agar setiap Muslim hendaklah sentiasa menjaga pertuturannya. Sesuatu ucapan yang benar lagi memberikan kesan yang baik akan mendatangkan ganjaran pahala yang besar di sisi Allah SWT dan menjadi sebab seseorang dimasukkan ke dalam syurga. Namun adakalanya sekalipun ucapan yang benar tetapi dengan sebab tidak diselidiki adakah perkataan itu akan memberikan kesan yang baik ataupun buruk maka ia mungkin menjadi punca yang memasukkannya ke dalam neraka. Apatah lagi jika sesuatu ucapan yang buruk seperti mengeji, memfitnah, mengaibkan orang lain, berbohong dan seumpamanya pasti akan menyebabkan kehancurannya dan ianya adalah haram lagi berdosa.

3.  Oleh itu, kita hendaklah menilai setiap perkataan yang akan diucapkan walaupun baik, adakah ianya perlu? Adakah ianya akan mendatangkan kebaikan? Adakah ianya akan mendatangkan keburukan? Janganlah kerana keterlanjuran lidah, kita menjadi berdosa yang akan menatijahkan neraka sebagai tempat pembalasan.  وَنَعُوْذُ بِاللَّهِ مِنْهُ (kami memohon perlindungan Allah SWT daripadanya).

Sumber Rujukan :

1.  Kitab Sahih al-Bukhari

2.  Kitab Sahih Muslim

3.  Kitab Musnad Ahmad

4.  Kitab Fathul Bari Syarh Sahih al-Bukhari Li Ibn Hajar al-Asqolani

5.  Kitab Mirqatul Mafatih Syarh Misykatul Masobih

                 Hits: 3297


Kewajipan Menjaga Lidah dan Kemaluan

Hadith Sahih

Perawi :

Koleksi :
 Sahih Al-Bukhari

Kitab :
Kitab al-Riqaq (Melembutkan hati) - كتاب الرقاق

Bab :
Menjaga Lisan

No. Hadith :
  6474

Status :
  Sahih

Matan Hadith

عَنْ سَهْلِ بْنِ سَعْدٍ عَنْ رَسُولِ اللَّهِ صَلَّى اللَّهُ عَلَيْهِ وَسَلَّمَ قَالَ
:
 مَنْ يَضْمَنْ لِي مَا بَيْنَ لَحْيَيْهِ وَمَا بَيْنَ رِجْلَيْهِ أَضْمَنْ لَهُ الْجَنَّةَ

Terjemahan

Daripada Sahl bin Sa'd RA, daripada Rasulullah SAW, Baginda SAW bersabda: "Sesiapa yang menjamin bagiku apa yang ada di antara tulang dagunya (mulut dan lidah) dan apa yang ada di antara dua kakinya (kemaluan), maka aku menjamin baginya syurga.”

                 Hits: 1221


Sebaik-baik Infaq Adalah Menafkahi Keluarga

Perawi :
 Thauban RA

Koleksi :
 Sahih Muslim

Kitab :
Kitab Zakat - كِتَابُ الزَّكَاةِ

Bab :
باب فضل النفقة على العيال والمملوك وإثم من ضيعهم أو حبس نفقتهم عنهم - Pada menyatakan nafkah kepada keluarga

No. Hadith :
  994

Status :

Matan Hadith

عَنْ ثَوْبَانَ قَالَ
:
 قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ
:
 أَفْضَلُ دِينَارٍ يُنْفِقُهُ الرَّجُلُ دِينَارٌ يُنْفِقُهُ عَلَى عِيَالِهِ وَدِينَارٌ يُنْفِقُهُ الرَّجُلُ عَلَى دَابَّتِهِ فِي سَبِيلِ اللَّهِ وَدِينَارٌ يُنْفِقُهُ عَلَى أَصْحَابِهِ فِي سَبِيلِ اللَّهِ

Terjemahan

Daripada Thauban RA, beliau berkata; Rasulullah SAW bersabda: "Sebaik-baik dinar (wang atau harta) yang dinafkahkan seseorang ialah dinar yang dinafkahkan untuk keluarganya, dan dinar yang dinafkahkan untuk ternakan tunggangannya (kenderaan) yang digunakan di jalan Allah dan dinar yang dinafkahkan untuk para sahabatnya yang berjuang di jalan Allah."

                 Hits: 1314


Doa Memperbaiki Urusan Dunia & Akhirat

Perawi :
 Abu Hurairah RA

Koleksi :
 Sahih Muslim

Kitab :
Kitab Zikir,doa,taubat dan Istighfar - كتاب الذكر والدعاء والتوبة والإستغفار

Bab :
Mohon Perlindungan daripada keburukan amalan yang dilakukan dan yang tidak dilakukan

No. Hadith :
  2720

Status :

Matan Hadith

حَدَّثَنَا إِبْرَاهِيمُ بْنُ دِينَارٍ حَدَّثَنَا أَبُو قَطَنٍ عَمْرُو بْنُ الْهَيْثَمِ الْقُطَعِيُّ عَنْ عَبْدِ الْعَزِيزِ بْنِ عَبْدِ اللَّهِ بْنِ أَبِي سَلَمَةَ الْمَاجِشُونِ عَنْ قُدَامَةَ بْنِ مُوسَى عَنْ أَبِي صَالِحٍ السَّمَّانِ عَنْ أَبِي هُرَيْرَةَ قَالَ :كَانَ رَسُولُ اللَّهِ صَلَّى اللَّهُ عَلَيْهِ وَسَلَّمَ يَقُولُ: اللَّهُمَّ أَصْلِحْ لِي دِينِي الَّذِي هُوَ عِصْمَةُ أَمْرِي وَأَصْلِحْ لِي دُنْيَايَ الَّتِي فِيهَا مَعَاشِي وَأَصْلِحْ لِي آخِرَتِي الَّتِي فِيهَا مَعَادِي وَاجْعَلْ الْحَيَاةَ زِيَادَةً لِي فِي كُلِّ خَيْرٍ وَاجْعَلْ الْمَوْتَ رَاحَةً لِي مِنْ كُلِّ شَرٍّ.رواه مسلم والنسائي
.

التخريج: صحيح مسلم , كتاب الذكر والدعاء والتوبة والاستغفار , باب التعوذ من شر ما عمل ومن شر ما لم يعمل , رقم حديث 2720 , عن أبي هريرة رضي الله عنه.

Terjemahan

Daripada Abu Hurairah RA, beliau berkata: "Adalah Rasulullah SAW sering berdoa:

اللّٰهُمَّ أَصْلِحْ لِي دِينِي الَّذِي هُوَ عِصْمَةُ أَمْرِي وَأَصْلِحْ لِي دُنْيَايَ الَّتِي فِيهَا مَعَاشِي وَأَصْلِحْ لِي آخِرَتِي الَّتِي فِيهَا مَعَادِي وَاجْعَلْ الْحَيَاةَ زِيَادَةً لِي فِي كُلِّ خَيْرٍ وَاجْعَلْ الْمَوْتَ رَاحَةً لِي مِنْ كُلِّ شَرٍّ

(Ya Allah, perbaikilah bagiku agamaku yang menjadi benteng pelindung urusanku, perbaikilah bagiku duniaku yang menjadi tempat kehidupanku, perbaikilah bagiku akhiratku yang menjadi tempat kembaliku. Jadikanlah baki kehidupan ini sebagai tambahan (peluang) bagiku dalam segala kebaikan dan jadikanlah kematian sebagai kebebasanku daripada segala kejahatan)". (Hadith riwayat Muslim, No. 2720, an-Nasaie, No. 1346, At-Tabrani dalam Mu’jam Al-Ausatd, No. 7257, dalam Mu’jam Al-Soghir, No. 865, Al-Bazar dalam musnadnya, No. 986)

Pengajaran

Agama adalah cara kehidupan manusia yang menjadi panduan menuju jalan kebenaran. Hanya dengan berpegang teguh kepada ajaran Islam sahajalah manusia itu akan mendapat kebahagian di dunia mahupun di akhirat sebagaimana firman Allah SWT dalam Surah Ali- Imran, ayat 19 yang bermaksud: “Sesungguhnya agama (yang benar dan diredai) di sisi Allah ialah Islam”.

Allah turunkan agama untuk menjadi benteng yang melindungi seseorang agar tidak tergelincir dan terjerumus dalam kesalahan dan maksiat. Ia menjaga manusia daripada kesesatan dan mengikut hawa nafsu dalam mengabdikan diri kepada Allah SWT. Sesungguhnya Allah SWT menjadikan kehidupan dunia sebagai tempat persinggahan untuk hamba-Nya memperbanyakkan amal soleh sebagai bekalan kehidupan di akhirat yang kekal abadi.

Allah SWT telah menetapkan ajal dan maut setiap insan. Justeru, jika Allah SWT memberikan baki kehidupan ke atas hamba-Nya, ia adalah peluang untuknya menambah amal soleh. Namun jika dihabiskannya dalam kemaksiatan maka sesungguhnya kematian itu adalah pembebasan dan penamat baginya daripada segala kejahatan. Oleh itu, sentiasalah berdoa agar Allah memperbaiki urusan kita di dunia dan di akhirat.

Sumber rujukan:

Kitab Sahih Muslim

Kitab Sunan An-Nasaie

Kitab Mu’jam Al-Ausatd Li At-Tabrani

Kitab Mu’jam Al-Soghir Li At-Tabrani

Kitab Al-Bahrul Al-Zukhar al-Ma’ruf bi Musnad Al-Bazzar

Kitab Syarh Sahih Muslim Li An-Nawawi

Kitab Mirqatul Mafatih Syarh Misykatul Masobih

                 Hits: 7476


Sanggul Bonggol Unta

Perawi :
 Abu Hurairah RA

Koleksi :
 Sahih Muslim

Kitab :
Kitab Pakaian dan Perhiasan - كِتَابُ اللِّبَاسِ وَالزِّينَةِ

Bab :
Wanita Berpakaian Tapi Telanjang yang cenderung kepada perbuatan maksiat dan mencenderungkan orang lain kepadanya

No. Hadith :
  2128

Status :

Matan Hadith

حَدَّثَنِي زُهَيْرُ بْنُ حَرْبٍ حَدَّثَنَا جَرِيرٌ عَنْ سُهَيْلٍ عَنْ أَبِيهِ عَنْ أَبِي هُرَيْرَةَ قَالَ :قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ: صِنْفَانِ مِنْ أَهْلِ النَّارِ لَمْ أَرَهُمَا قَوْمٌ مَعَهُمْ سِيَاطٌ كَأَذْنَابِ الْبَقَرِ يَضْرِبُونَ بِهَا النَّاسَ وَنِسَاءٌ كَاسِيَاتٌ عَارِيَاتٌ مُمِيلَاتٌ مَائِلَاتٌ رُءُوسُهُنَّ كَأَسْنِمَةِ الْبُخْتِ الْمَائِلَةِ لَا يَدْخُلْنَ الْجَنَّةَ وَلَا يَجِدْنَ رِيحَهَا وَإِنَّ رِيحَهَا لَيُوجَدُ مِنْ مَسِيرَةِ كَذَا وَكَذَا. رواه مسلم
.

التخريج: صحيح مسلم , كِتَابُ اللِّبَاسِ وَالزِّينَةِ   بَابُ النِّسَاءِ الْكَاسِيَاتِ الْعَارِيَاتِ الْمَائِلَاتِ الْمُمِيلَاتِ   حديث رقم 2128 ,عن أبي هريرة رضي الله عنه.

Terjemahan

Daripada Abu Hurairah RA, beliau berkata, Rasulullah SAW bersabda: “Dua golongan daripada penghuni neraka yang belum pernah aku melihatnya lagi iaitu satu kaum yang memegang cemeti seperti ekor lembu untuk mereka memukul manusia dengannya dan wanita-wanita yang berpakaian tetapi bertelanjang (memakai pakaian tetapi tidak menutup aurat dengan sempurna), yang cenderung kepada perbuatan maksiat dan mencenderungkan orang lain kepadanya (mengoda lelaki ke arah melakukan zina). Kepala mereka mempunyai sanggul seperti bonggol unta yang senget (supaya orang kagum kepada mereka). Mereka tidak akan dapat masuk syurga dan tidak akan menghidu baunya walaupun bau syurga itu mampu untuk dihidu dari jarak perjalanan tertentu.” (Hadith riwayat Muslim, No. 2128 & 2856)

Pengajaran

Aurat berasal daripada kalimah عَارٌ bermaksud celaka kerana seringkali pendedahan aurat membawa kepada kecelakaan dan kerosakan. Perkataan عِرْيَانٌ pula bermaksud aib dan memalukan. Secara moralnya orang yang mendedahkan aurat adalah berkelakuan tidak sopan dan sangat menjelekkan.

Hadith ini menjelaskan mukjizat Nabi SAW dengan pengkhabaran sesuatu yang tidak berlaku pada zaman baginda SAW tetapi akan berlaku di masa hadapan iaitu mengenai dua golongan yang diancam menjadi ahli neraka;

golongan yang memegang cemeti seperti ekor lembu untuk mereka memukul manusia adalah gambaran akan tiba suatu masa penguasa atau pemimpin zalim yang akan mendera dan memeras orang bawahan serta rakyatnya dengan menggunakan kuasanya bagi menjatuhkan hukuman secara tanpa hak dan dengan jalan yang batil.

golongan wanita yang berpakaian tetapi bertelanjang adalah memberi beberapa maksud antaranya :

(a) berpakaian dengan menggunakan nikmat Allah SWT tetapi telanjang daripada sikap mensyukurinya

(b) berpakaian tetapi tidak menutup aurat dengan sempurna sebagaimana yang telah ditetapkan oleh syarak.

(c) cenderung kepada maksiat atau melakukan perkara yang mendorong orang lain kepada maksiat seperti bertabarruj (berhias dengan mendedahkan auratnya), memakai wangian, tidak menjaga suaranya, lenggang-lenggoknya yang menggoda, tanpa perasaan malu dan segan sehingga menimbulkan fitnah dan dosa.

Hadith ini juga menyatakan bahawa Nabi SAW melarang wanita bersanggul seperti kepala mereka mempunyai bentuk bonggol unta yang senget”. Imam an-Nawawi menjelaskan maksud sanggul ini adalah samada mereka membesarkan rambut dengan cara melilit kain serban atau kain-kain yang lain. Pendapat lain mengatakan sanggul itu dibuat dengan menyambung rambut dengan rambut palsu yang jelas haram penggunaannya, atau untuk menarik perhatian dan menggoda orang lain kepada mereka di samping mendedahkan sanggul itu untuk diperlihatkan kepada orang ramai. Sesungguhnya mereka merupakan golongan yang dikutuk oleh Allah SWT. Bahkan mereka tidak akan memasuki syurga dan tidak dapat mencium bau syurga walaupun sedikit.

Allah SWT menciptakan wanita dengan pelbagai keistimewaan yang tersendiri seperti kecantikan rupa paras dan fizikal, sifat lemah-lembut, kehalusan kulit dan sebagainya, berbeza dengan kaum lelaki. Sehubungan dengan itu, Allah SWT telah menetapkan salah satu syariat-Nya ialah kewajipan menutup aurat dengan sempurna. Tujuan pensyariatan ini tidak lain dan tidak bukan adalah untuk memulia dan menghormati nilai diri setiap muslimah.

Sumber rujukan:

Kitab Sahih Muslim

Kitab Syarh Sahih Muslim Li An-Nawawi

Kitab Mirqatul Mafatih Syarh Misykatul Masobih

Kitab Al-Mufhim Limaa Syukila min Talkhis Sahih Muslim Li Abu Abbas Ahmad bin Umar Al-Ansori Al-Qurtubi

Kitab Nuzhah Al-Muttaqin Syarh Riyadus Salihin

                 Hits: 6371


Doa Dibebaskan Hutang

Hadith Sahih

Perawi :
 Aisyah RA

Koleksi :
 Sahih Al-Bukhari

Kitab :
Kitab Azan - كِتَابُ الأَذَانِ

Bab :
Doa Sebelum Salam

No. Hadith :
  832

Status :
  Sahih

Matan Hadith

حَدَّثَنَا أَبُو الْيَمَانِ قَالَ أَخْبَرَنَا شُعَيْبٌ عَنْ الزُّهْرِيِّ قَالَ أَخْبَرَنَا عُرْوَةُ بْنُ الزُّبَيْرِ عَنْ عَائِشَةَ زَوْجِ النَّبِيِّ صَلَّى اللَّهُ عَلَيْهِ وَسَلَّمَ أَخْبَرَتْهُ أَنَّ رَسُولَ اللَّهِ صَلَّى اللَّهُ عَلَيْهِ وَسَلَّمَ كَانَ يَدْعُو فِي الصَّلَاةِ اللَّهُمَّ إِنِّي أَعُوذُ بِكَ مِنْ عَذَابِ الْقَبْرِ وَأَعُوذُ بِكَ مِنْ فِتْنَةِ الْمَسِيحِ الدَّجَّالِ وَأَعُوذُ بِكَ مِنْ فِتْنَةِ الْمَحْيَا وَفِتْنَةِ الْمَمَاتِ اللَّهُمَّ إِنِّي أَعُوذُ بِكَ مِنْ الْمَأْثَمِ وَالْمَغْرَمِ فَقَالَ لَهُ قَائِلٌ مَا أَكْثَرَ مَا تَسْتَعِيذُ مِنْ الْمَغْرَمِ فَقَالَ إِنَّ الرَّجُلَ إِذَا غَرِمَ حَدَّثَ فَكَذَبَ وَوَعَدَ فَأَخْلَفَ.متفق عليه.

التخريج: صحيح البخاري , كتاب الأذان , باب الدعاء قبل السلام , حديث رقم 832 , عن عائشة رضي الله عنها.

Terjemahan

Abu Al Yaman telah menceritakan kepada kami, beliau berkata, Syu'aib telah mengabarkan kepada kami, daripada Az-Zuhri berkata, ‘Urwah bin Al-Zubair (seorang tabiin)  telah mengkhabarkan kepada kami, daripada 'Aisyah r.a., isteri Nabi SAW, beliau telah mengkhabarkan kepadanya (‘Urwah), bahawa Rasulullah SAW dalam solatnya sering kali berdoa:

 اللَّهُمَّ إِنِّي أَعُوذُ بِكَ مِنْ عَذَابِ الْقَبْرِ وَأَعُوذُ بِكَ مِنْ فِتْنَةِ الْمَسِيحِ الدَّجَّالِ وَأَعُوذُ بِكَ مِنْ فِتْنَةِ الْمَحْيَا وَفِتْنَةِ الْمَمَاتِ اللَّهُمَّ إِنِّي أَعُوذُ بِكَ مِنْ الْمَأْثَمِ وَالْمَغْرَمِ

(Ya Allah, sesungguhnya aku berlindung kepada-Mu daripada siksa kubur dan aku berlindung kepada-Mu daripada fitnah al-Masih ad-Dajjal serta aku berlindung kepada-Mu daripada fitnah kehidupan dan fitnah kematian. Ya Allah, sesungguhnya aku berlindung kepada-Mu daripada perbuatan dosa dan hutang). Tiba-tiba seseorang bertanya kepada baginda: "Kenapa tuan banyak meminta perlindungan daripada hutang?" Baginda SAW menjawab: "Sesungguhnya seseorang apabila berhutang dia akan cenderung berkata dusta dan berjanji lalu mengingkarinya." (Muttafaqun Alayhi, hadith riwayat al-Bukhari, No. 832, 2397, Muslim, No. 589, Abu Dawud, No. 880, an-Nasaie, No. 1309)

Pengajaran

Hutang dalam bahasa arab dipanggil اَلْمغْرَمٌ berasal daripada perkataan غَرِمَ yang bermaksud kerugian, kerosakan, kekurangan dan kehilangan. Manakala para fuqaha’ telah mendefinisikan hutang pada istilah syarak sebagai pemberian hak milik sesuatu barangan kepada orang lain dengan syarat orang tersebut memulangkan semula gantinya tanpa sebarang tambahan.

Hadith ini menjelaskan bahawa Rasulullah SAW seringkali berdoa dalam solat baginda (selepas tasyahud akhir sebelum memberi salam) agar diberikan perlindungan daripada lima perkara iaitu siksa kubur, fitnah dajjal, fitnah dalam kehidupan dan kematian, perbuatan dosa dan hutang. Bahkan persoalan hutanglah yang menjadi pertanyaan utama sehingga baginda SAW menjelaskan: "Sesungguhnya seseorang apabila berhutang dia akan cenderung berkata dusta dan berjanji lalu mengingkarinya." Ini menunjukkan bahawa persoalan hutang adalah sesuatu peringatan yang sering diingatkan oleh Nabi SAW dalam banyak hadith yang merangkumi adab-adab, kelebihan dan ancaman kepada pemberi hutang dan pemiutang.

Dalam aspek memberi hutang dan berhutang ada tiga hukum yang perlu diteliti:

Haram - Jika tujuan berhutang untuk melakukan maksiat dan kemungkaran seperti minum arak, berjudi dan seumpamanya.

Makruh – Jika tujuan berhutang itu diketahui akan digunakan untuk perkara yang tidak bermanfaat atau dengan niat menunjuk-nunjuk dan bukan kerana keperluan mendesak. Termasuk dalam hukum ini ialah apabila pemberi hutang tahu ketidakmampuan orang yang berhutang itu untuk membayar semula hutangnya.

Wajib – Jika orang yang memberi hutang mengetahui bahawa pihak yang berhutang itu amat memerlukan dan terdesak memenuhi keperluan asasi hidupnya dan menampung perbelanjaan asasi keluarganya. Dalam masa yang sama dia tidak mempunyai sumber lain bagi memenuhi keperluannya kecuali dengan cara berhutang.

Pada dasarnya isu hutang berkait rapat dengan sikap amanah dan kebijaksanaan seseorang menguruskan perbelanjaan. Sifat amanah dilihat sebagai satu perjanjian yang membuktikan semangat tolong menolong, kasih sayang dan ketinggian iman seseorang membantu mereka yang berada dalam kesusahan sebagaimana firman Allah SWT dalam surah al-Baqarah, ayat 283 yang bermaksud: “Kalau yang memberi hutang percaya kepada yang berhutang, maka hendaklah orang yang dipercayai itu menyempurnakan amanahnya (hutangnya) dan hendaklah ia bertaqwa kepada Allah Tuhannya.”

Oleh itu, Islam telah menetapkan bahawa setiap individu Muslim, wajib melaksanakan amanah, bersifat jujur dan bijak dalam menguruskan perbelanjaan agar berupaya menunaikan tanggungjawab terutamanya dalam membayar hutang. Kebijaksanaan dalam menunaikan tanggungjawab ini adalah sifat terpuji, mulia dan simbol orang beriman yang akan mendapat balasan syurga di akhirat nanti.

Sumber rujukan:

Kitab Sahih al-Bukhari

KItab Sahih Muslim

Kitab Sunan Abu Dawud

Kitab Sunan An-Nasaie

Kitab Fathul Bari Syarh Sahih al-Bukhari Li Ibn Hajar al-Asqolani

Kitab Syarh Sahih Muslim Li An-Nawawi

Kitab Mirqatul Mafatih Syarh Misykatul Masobih

                 Hits: 4622


Kebaikan Membawa ke Syurga

Hadith Sahih

Perawi :

Koleksi :
 Sahih Al-Bukhari

Kitab :
كتاب الأدب - Pada membicarakan berkenaan Adab

Bab :
Kebaikan Membawa ke Syurga

No. Hadith :
  6094

Status :
  Sahih

Matan Hadith

عَنْ عَبْدِ اللَّهِ رَضِيَ اللَّهُ عَنْهُ عَنْ النَّبِيِّ صَلَّى اللَّهُ عَلَيْهِ وَسَلَّمَ قَالَ إِنَّ الصِّدْقَ يَهْدِي إِلَى الْبِرِّ وَإِنَّ الْبِرَّ يَهْدِي إِلَى الْجَنَّةِ وَإِنَّ الرَّجُلَ لَيَصْدُقُ حَتَّى يَكُونَ صِدِّيقًا وَإِنَّ الْكَذِبَ يَهْدِي إِلَى الْفُجُورِ وَإِنَّ الْفُجُورَ يَهْدِي إِلَى النَّارِ وَإِنَّ الرَّجُلَ لَيَكْذِبُ حَتَّى يُكْتَبَ عِنْدَ اللَّهِ كَذَّابًا

Terjemahan

Daripada Abdullah (Abdullah bin Mas'ud) RA daripada Nabi SAW bersabda: “Sesungguhnya kebenaran akan membawa kepada kebaikan yang akan menuju ke syurga. Sesungguhnya jika seseorang itu sentiasa berlaku benar sehingga dia akan dikenali sebagai orang yang benar. Sesungguhnya kedustaan itu akan mendorong kepada kejahatan yang akan menuju ke neraka. Sesungguhnya jika seseorang yang selalu berdusta sehingga dia akan dicatat di sisi Allah SWT sebagai seorang pendusta.”

Pengajaran

Islam adalah agama yang menuntut kepada setiap Muslim supaya sentiasa berlaku benar dan menjauhi kedustaan dalam setiap perkara mahupun perkataan, perbuatan serta pekerjaan.

Seseorang Muslim yang sentiasa melakukan kebenaran, maka kebaikannya akan bertambah dan dosanya akan dihapuskan, manakala dia akan lebih dekat kepada syurga. Sebaliknya bagi seseorang yang sentiasa berdusta, perbuatan tersebut akan mendorongnya kepada kejahatan malah dosanya semakin bertambah hari demi hari dan menjadi penyebab dia dimasukkan ke neraka.

Setiap Muslim hendaklah sentiasa memelihara setiap tutur kata lisannya. Ucapkanlah hanya perkataan yang benar dan boleh mendatangkan kebaikan kerana ia akan menarik rahmat dan keampunan Allah SWT serta akan menyebabkan dirinya dikenali sebagai seorang yang benar. Ingatlah bahawa seseorang yang benar, sama sekali tidak pernah berdusta. Hindari berdusta kerana ia akan menghapuskan kebenaran.

                 Hits: 1514


Doa Agar Ditetapkan Hati Dalam Iman dan Ketaatan

Perawi :
 Abdullah bin Umar RA

Koleksi :
 Sahih Muslim

Kitab :
Doa Agar Ditetapkan Hati Dalam Iman dan Ketaatan

Bab :
بَابُ تَصْرِيفِ اللَّهِ تَعَالَى الْقُلُوبَ كَيْفَ شَاءَ - Allah membolak-balikkan hati dengan kehendaknya-Nya

No. Hadith :
  2654

Status :

Matan Hadith

عَنْ عَبْدَ اللَّهِ بْنَ عَمْرِو بْنِ الْعَاصِ قَالَ: قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ: اللَّهُمَّ مُصَرِّفَ الْقُلُوبِ صَرِّفْ قُلُوبَنَا عَلَى طَاعَتِكَ

Terjemahan

Daripada 'Abdullah bin 'Amru bin Al 'Ash RA, beliau berkata; Rasulullah SAW berdoa:

“Ya Allah, Zat yang membolak-balikkan hati, palingkanlah hati kami kepada ketaatan beribadah kepada-Mu!”

                 Hits: 1831


Penjelasan Kepada Tular Mengenai Doa Malaikat Jibril Menjelang Ramadhan Yang Tersebar Luas Di Kalangan Umat Islam Apabila Ramadhan Hampir Tiba.

Perawi :
 Abu Hurairah RA

Koleksi :
 Sahih Al-Bukhari

Kitab :
Kitab Wudhu’- كِتَابُ الوُضُوءِ

Bab :
Mandi

No. Hadith :
  0

Status :

Matan Hadith

Terjemahan

                 Hits: 50858


Puasa 'Hari Mmegang'

Perawi :
 Abu Hurairah RA

Koleksi :
 Sahih Al-Bukhari

Kitab :
 كِتَابُ الصَّوْمِ  - Puasa

Bab :
Larangan mendahulukan puasa Ramadhan sehari atau dua hari sebelumnya

No. Hadith :
  1914

Status :

Matan Hadith

عَنْ أَبِي هُرَيْرَةَ رَضِيَ اللَّهُ عَنْهُ، عَنْ النَّبِيِّ صَلَّى اللَّهُ عَلَيْهِ وَسَلَّمَ قَالَ: لَا يَتَقَدَّمَنَّ أَحَدُكُمْ رَمَضَانَ بِصَوْمِ يَوْمٍ أَوْ يَوْمَيْنِ إِلَّا أَنْ يَكُونَ رَجُلٌ كَانَ يَصُومُ صَوْمَهُ فَلْيَصُمْ ذَلِكَ الْيَوْمَ. متفق عليه.

التخريج: صحيح البخاري، كتاب الصوم، باب لا يتقدم رمضان بصوم يوم ولا يومين، حديث رقم 1914، عن أبي هريرة رضي الله عنه.

Terjemahan

Daripada Abu Hurairah, Rasulullah ﷺ bersabda: “Janganlah kalian mendahulukan Ramadhan dengan berpuasa  sehari atau dua hari (sebelumnya) kecuali jika seseorang yang kebiasaannya berpuasa, maka berpuasalah pada hari tersebut." (Muttafaqun 'Alayhi, hadith riwayat al-Bukhari, no. 1914, Muslim no. 1082, An-Nasaie, no. 2174, Ahmad, no. 7449)

Pengajaran

'Hari mmegang' adalah istilah yang digunakan oleh mereka yang tinggal di pantai timur semenanjung, bagi hari melihat anak bulan dan hari yang dilarang seseorang itu berpuasa pada 29 Sya'ban iaitu sehari atau dua hari sebelum masuknya Ramadhan bagi penentuan bilakah jatuhnya 1 Ramadhan.

Imam Ibn Hajar dalam kitabnya Fath al-Bari (Jilid 4, muka surat 151) dalam menjelaskan hadith ini berkata: “Larangan (yang terdapat dalam hadith) tersebut sebagai bentuk kasih sayang kepada umat Islam agar tidak berasa lemah dalam melakukan kewajiban puasa dalam bulan Ramadhan, sehingga dapat melaksanakannya dengan penuh semangat dan kesungguhan. Adapun bagi orang yang telah banyak berpuasa dalam bulan Sya’ban dan terbiasa dengannya, maka telah hilanglah rasa berat itu.”  Kebanyakan Ulama mengatakan bahawa berpuasa di akhir bulan Sya’ban ada tiga bentuk:

Pertama – Jika berniat puasa satu atau dua hari sebelum Ramadhan sebagai suatu langkah berhati-hati itu adalah hari Ramadhan, maka perkara ini adalah dilarang agar tidak menambah hari berpuasa Ramadhan yang tidak disyariatkan.

Kedua – Jika berniat untuk berpuasa nazar atau mengqadha puasa Ramadhan yang belum ditunaikan atau membayar kafarah, maka kewajipan menqadanya adalah lebih dituntut dengan dalil yang qat'ie berbanding larangannya hanya berdalil zonni.

Ketiga – Jika hanya berniat berpuasa sunat semata, maka ulama mengatakan harus ada pemisah antara puasa Sya'ban dan Ramadhan serta melarangnya walaupun itu bertepatan hari kebiasaan dia berpuasa.

Namun perlu dilihat apakah puasa tersebut adakah puasa yang biasa dilakukan atau tidak. Ini berdasarkan teks hadith di atas, jika satu atau dua hari sebelum Ramadhan adalah kebiasaan dia berpuasa seperti puasa hari Isnin dan Khamis, maka ia dibolehkan. Namun jika tidak, maka ia  dilarang. Pendapat inilah yang dipilih oleh Imam Asy-Syafi’i, Imam Ahmad dan Al-Auza’i. (Lataif Al-Ma’arif, 257-258)

Antara hikmah lain larangan untuk melakukan puasa pada sehari atau dua hari sebelum Ramadhan adalah kerana puasa Ramadhan kewajipannya bergantung pada Ru’yah Hilal (melihat anak bulan), sesiapa yang (sengaja dan bukan puasa kebiasaannya) mendahului bulan Ramadhan dengan sehari atau dua hari puasa, dia seolah-olah memutuskan hukum tersebut, iaitu hukum kewajipan berpuasa Ramadhan tanpa mengikut Ru’yah Hilal, demikian penakwilan fuqaha’ mengenai hikmah larangan ini. Wallahu A'lam.

Sumber rujukan:

Kitab Sahih al-Bukhari

Kitab Sahih Muslim

Kitab Sunan An-Nasaie

Kitab Musnad Ahmad

Kitab Fath al-Bari Syarh Sahih al-Bukhari Li Ibn Hajar al-'Asqolani

Kitab Syarh Muslim Li Imam An-Nawawi

Kitab Mirqatul Mafatih Syarh Misyakatul Masobih

Kitab Lataif al-Ma'arif Li Ibn Rejab Al-Hanbali

Kitab al-Mufassal Li Duktur 'Abdul Karim Zaidan.

                 Hits: 1738


Keutamaan Puasa Ramadhan

Perawi :
 Talhah bin Ubaidullah RA

Koleksi :
 Sahih Al-Bukhari

Kitab :
 كِتَابُ الصَّوْمِ  - Puasa

Bab :
Kewajipan puasa Ramadhan dan firman Allah: Wahai orang yang beriman, telah diwajibkan keatas kamu berpuasa

No. Hadith :
  1891

Status :

Matan Hadith

عَنْ
طَلْحَةَ بْنِ عُبَيْدِ اللَّهِ
، أَنَّ أَعْرَابِيًّا جَاءَ إِلَى رَسُولِ اللَّهِ صَلَّى اللَّهُ عَلَيْهِ وَسَلَّمَ ثَائِرَ الرَّأْسِ ، فَقَالَ: "يَا رَسُولَ اللَّهِ ، أَخْبِرْنِي مَاذَا فَرَضَ اللَّهُ عَلَيَّ مِنَ الصَّلَاةِ ؟ فَقَالَ : الصَّلَوَاتِ الْخَمْسَ ، إِلَّا أَنْ تَطَّوَّعَ شَيْئًا ، فَقَالَ : أَخْبِرْنِي مَا فَرَضَ اللَّهُ عَلَيَّ مِنَ الصِّيَامِ ؟ فَقَالَ : شَهْرَ رَمَضَانَ ، إِلَّا أَنْ تَطَّوَّعَ شَيْئًا ، فَقَالَ : أَخْبِرْنِي بِمَا فَرَضَ اللَّهُ عَلَيَّ مِنَ الزَّكَاةِ ؟ فَقَالَ : فَأَخْبَرَهُ رَسُولُ اللَّهِ صَلَّى اللَّهُ عَلَيْهِ وَسَلَّمَ شَرَائِعَ الْإِسْلَامِ ، .قَالَ : وَالَّذِي أَكْرَمَكَ لَا أَتَطَوَّعُ شَيْئًا وَلَا أَنْقُصُ مِمَّا فَرَضَ اللَّهُ عَلَيَّ شَيْئًا ، فَقَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ : أَفْلَحَ إِنْ صَدَقَ ، أَوْ دَخَلَ الْجَنَّةَ إِنْ صَدَقَ"
.

-أخرجه البخاري في صحيحه، كتاب الصيام، باب وجوب صوم رمضان، وقوله تعالى: يا أيها الذين أمنوا كتب عليكم الصيام... ، حديث رقم  1891 وفيه 6956، والنسائي في سننه، حديث رقم  2090، 5028.

Terjemahan

Daripada Talhah bin Ubaidullah RA, bahawa seorang arab badwi menemui Rasulullah SAW dalam keadaan kepalanya penuh debu, lalu berkata: “Ya Rasulullah, beritahukanlah kepadaku solat apakah yang Allah wajibkan atasku?”. Baginda SAW menjawab: “Solat lima waktu, kecuali jika engkau suka mengerjakan solat sunat.” Si arab badwi tadi bertanya lagi: “Beritahukanlah kepadaku puasa apakah yang Allah wajibkan bagiku?”. Baginda SAW menjawab: “Puasa bulan Ramadhan, kecuali jika engkau suka mengerjakan puasa sunat.” Si arab badwi tadi  bertanya lagi: “Beritahukanlah kepadaku, zakat apakah yang Allah wajibkan atasku?”, maka Rasulullah SAW memberitahukan kepadanya tentang syariat-syariat Islam, lalu arab badwi tersebut mengataka:  “Demi Zat yang memuliakanmu, saya tidak suka melakukan yang sunat dan tidak akan mengurangi sedikitpun yang telah Allah fardhukan ke atas diriku.” Maka Rasulullah SAW bersabda: “Dia seorang yang beruntung jika dia benar atau  dia akan memasuki syurga jika dia benar.”

(Hadith riwayat al-Bukhari, no.1891, 6956, an-Nasaie, no. 2090,5028)

Pengajaran

1.       Segala puja dan puji milik mutlak Allah SWT yang telah mengabulkan doa hamba-Nya dan memberikan kepada hamba-Nya peluang serta kesempatan untuk mendapat rahmat dan keampunan disebalik kedatangan Ramadhan. Sesungguhnya puasa itu satu kefardhuan daripada kefardhuan-kefardhuan yang telah diwajibkan oleh Allah SWT.

2.       Perkataan Ramadhan berasal daripada kata dasar " رَمَضَ " , yang bererti “panas” atau “panas yang menyengat”. Perkataan ini berkembang sehingga ertinya membawa maksud “menjadi panas atau sangat panas”, atau diertikan juga sebagai “hampir membakar”. Makna Ramadhan boleh diringkaskan sebagai waktu atau keadaan di mana seseorang merasa panas, mulut terasa kering dan tenggorok terasa haus disebabkan sedang berpuasa.

3.       Dikhabarkan para salafussoleh melakukan persiapan enam bulan sebelumnya untuk menghadapi Ramadhan dan sentiasa berdoa agar berkesempatan bertemu Ramadhan. Imam Ibn Rejab al-Hanbali dalam kitabnya ‘Lataif al-Ma’arif’ (muka surat 154-158) berkata: “Hadith ini merupakan sumber asal dalam menyatakan Nabi SAW dan para sahabat RA akan saling mengucapkan tahniah dan memberikan khabar gembira apabila datangnya Ramadhan. Justeru, bagaimanakah seorang beriman tidak akan bergembira apabila semua pintu syurga dibuka tanda rahmat Allah terbuka luas kepada hamba-Nya. Bagaimanakah pula seorang beriman tidak akan bergembira apabila semua pintu neraka ditutup, mengambarkan kasih sayang Allah kepada hamba-Nya dengan keampunan. Bagaimanakah pula kegembiraan tersebut akan lebih bertambah apabila syaitan-syaitan dibelenggu daripada menghasut dan memperdaya hamba-hamba Allah untuk tidak merebut peluang ini. Bilakah lagi masanya? Bersegeralah wahai orang beriman  dengan memperbanyakkan amalan dan berhentilah wahai pelaku maksiat kerana mungkin ini Ramadhan-mu yang terakhir.

Marilah kita bersama menyatakan kesyukuran dan memohon keselamatan daripada sebarang gangguan untuk menelusuri Ramadhan ini dengan berdoa:

اللَّهُمَّ سَلِّمْنَا لِرَمَضَانَ وَسَلِّمْ رَمَضَانَ مِنَّا ، وَتَسَلَّمْهُ مِنَّا مُتَقَبَّلا

 (Ya Allah, berilah keselamatan kepada kami untuk (menghadapi) Ramadhan. Berilah kesejahteraan Ramadhan untuk kami dan terimalah ibadah Ramadhan daripada kami dengan sebenar-benar penerimaan)”. (Diriwayatkan oleh al-Tabrani dalam kitabnya ‘al-Du’a’, no. 902, al-Dailami dalam musnad al-Firdaus, daripada Ubadah bin Somit RA, beliau berkata: Adalah Rasulullah SAW telah mengajarkan kepada kami beberapa kalimah doa apabila datangnya Ramadhan).

                 Hits: 2369


Tuntutan Menghubungkan Silaturrahim

Hadith Sahih

Perawi :

Koleksi :
 Sunan At-Tirmidzi

Kitab :
Berbakti dan Menyambung Silaturrahim

Bab :
Silaturrahim

No. Hadith :
  1908

Status :
  Sahih

Matan Hadith

عَنْ عَبْدِ اللَّهِ بْنِ عَمْرٍو عَنْ النَّبِيِّ صَلَّى اللَّهُ عَلَيْهِ وَسَلَّمَ قَالَ
:
 لَيْسَ الْوَاصِلُ بِالْمُكَافِئِ وَلَكِنَّ الْوَاصِلَ الَّذِي إِذَا انْقَطَعَتْ رَحِمُهُ وَصَلَهَا

Terjemahan

Daripada ‘Abdullah bin 'Amru RA, daripada Nabi SAW bersabda: "Tidaklah seseorang itu digelar
al-Wasil
 (penyambung silaturrahim) apabila dia bersifat
al-Mukafi`I
 (orang yang menyambung silaturrahim jika saudaranya menyambungnya dan akan memutuskan apabila mereka memutuskannya), akan tetapi al-Wasil itu ialah seseorang yang apabila terputus silaturrahim, beliau segera menyambungkannya."

                 Hits: 391


Segera dalam Beramal

Hadith Sahih

Perawi :
 Abu Hurairah RA

Koleksi :
 Sunan At-Tirmidzi

Kitab :
أبواب الزهد - Zuhud

Bab :
Segera Beramal Soleh

No. Hadith :
  2306

Status :
  Sahih

Matan Hadith

عَنْ أَبِي هُرَيْرَةَ أَنَّ رَسُولَ اللَّهِ صَلَّى اللَّهُ عَلَيْهِ وَسَلَّمَ قَالَ: بَادِرُوا بِالْأَعْمَالِ سَبْعًا هَلْ تَنْتَظِرُونَ إِلَّا فَقْرًا مُنْسِيًا أَوْ غِنًى مُطْغِيًا أَوْ مَرَضًا مُفْسِدًا أَوْ هَرَمًا مُفَنِّدًا أَوْ مَوْتًا مُجْهِزًا أَوْ الدَّجَّالَ فَشَرُّ غَائِبٍ يُنْتَظَرُ أَوْ السَّاعَةَ فَالسَّاعَةُ أَدْهَى وَأَمَرُّ

Terjemahan

Daripada Abu Hurairah RA, bahawa Rasulullah SAW bersabda: "Segeralah melakukan amal soleh (sebelum datang) tujuh perkara. Apakah yang kamu perlu tunggu melainkan kefakiran yang akan melupakan kamu (daripada beramal), atau kekayaan yang akan menimbulkan rasa angkuh yang melampui batas, atau penyakit yang merosak (sehingga sukar untuk beramal soleh), atau masa tua yang menimbulkan kenyanyukan dan keuzuran, atau kematian yang cepat (secara tiba-tiba), atau adanya Dajjal sebagai makhluk jahat yang paling ditunggu-tunggu, atau datang hari kiamat dan hari kiamat itu lebih berat dan lebih sukar."

                 Hits: 359


Ar-Rayyan Pintu Syurga Untuk Yang Berpuasa

Perawi :

Koleksi :
 Sahih Al-Bukhari

Kitab :
 كِتَابُ الصَّوْمِ  - Puasa

Bab :
Ar-Rayyan Pintu Syurga Untuk Yang Berpuasa

No. Hadith :
  1896

Status :

Matan Hadith

عَنْ سَهْلٍ رَضِيَ اللَّهُ عَنْهُ، عَنْ النَّبِيِّ صَلَّى اللَّهُ عَلَيْهِ وَسَلَّمَ قَالَ: إِنَّ فِي الْجَنَّةِ بَابًا يُقَالُ لَهُ الرَّيَّانُ يَدْخُلُ مِنْهُ الصَّائِمُونَ يَوْمَ الْقِيَامَةِ لَا يَدْخُلُ مِنْهُ أَحَدٌ غَيْرُهُمْ يُقَالُ أَيْنَ الصَّائِمُونَ فَيَقُومُونَ لَا يَدْخُلُ مِنْهُ أَحَدٌ غَيْرُهُمْ فَإِذَا دَخَلُوا أُغْلِقَ فَلَمْ يَدْخُلْ مِنْهُ أَحَدٌ" متفقٌ عليه.

التخريج:   صحيح البخاري، كتاب الصوم، باب الريان للصائمين، حديث رقم 1896.

Terjemahan

Daripada Sahl bin Sa‘ad RA berkata, Nabi SAW bersabda: “Sesungguhnya di syurga ada satu pintu yang diberi nama Ar-Rayyan, iaitu pintu masuk bagi orang yang berpuasa di hari kiamat nanti. Tidak akan masuk daripada pintu itu kecuali orang yang berpuasa, akan diseru oleh penjaganya: ”Dimanakah orang yang berpuasa?  Maka mereka yang berpuasa pun bangun (memasukinya), tidak ada yang akan memasukinya melainkan mereka sahaja. Apabila mereka memasukinya, pintu itu akan ditutup, maka tiada siapa lagi yang akan dapat memasukinya."

(Muttafaqun ‘Alayhi, hadith riwayat al-Bukhari, no. 1896, Muslim, no. 1152,  At-Tirmizi, no. 765, An-Nasaie, no. 2237)

Pengajaran

1. Sesungguhnya ujian daripada puasa itu amat besar dan kedudukannya di sisi Allah SWT sangat mulia di mana Allah SWT menyediakan pintu khas memasuki syurga yang dinamakan Ar-Rayyan kepada orang yang berpuasa. Malaikat yang menjaga pintu tersebut akan menyeru dan memanggil orang yang berpuasa untuk dimasukkan ke dalam syurga melaluinya dan tiada yang dapat melaluinya melainkan mereka yang layak sahaja.

2. Pintu tersebut dinamakan “Ar-Rayyan” yang berasal dari kalimah
“Array”
 dari segi bahasa membawa maksud titisan air hujan yang pertama. Kiasan kepada orang yang berpuasa apabila  memasukinya akan hilanglah segala kehausannya selama-lamanya sebagaimana apabila kita sesat di padang pasir yang panas dalam keadaan kehausan dan apabila disebutkan air maka akan terasa kehausan itu semakin berkurangan walaupun sebenarnya kita belum meminumnya lagi. Bayangkanlah apabila kita dapat menikmati air tersebut tatkala kehausan. Betapakah nikmatnya tidak dapat diperkatakan.

3. Syurga itu indah dan terlalu mahal harganya. Sudah pasti untuk memasukinya memerlukan rahmat Allah SWT yang Maha Luas. Di bulan Ramadhan ini, rahmat Allah SWT mencurah-curah untuk hamba-Nya yang berpuasa dan sudah disediakan kepada orang yang berpuasa satu pintu untuk memasukinya. Rebutlah ia.

                 Hits: 9456


Bersahur Itu Berkat

Perawi :
 Anas bin Malik RA

Koleksi :
 Sahih Al-Bukhari

Kitab :
 كِتَابُ الصَّوْمِ  - Puasa

Bab :
Keberkatan Sahur Tanpa Diwajibkannya

No. Hadith :
  1923

Status :

Matan Hadith

عَنْ أَنَسٍ رَضِيَ اللَّهُ عَنْهُ قَالَ: قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ: تَسَحَّرُوْا، فَإِنَّ فِي السُّحُوْرِ بَرَكَةً. متفق عليه. واللفظ لمسلم.

أخرجه البخاري في صحيحه،  كتاب الصوم، باب بركة السحور من غير إيجاب، حديث رقم 1923، ولمسلم في صحيحه،  كتاب الصيام، باب فضل السحور وتأكيد استحبابه واستحباب تأخيره وتعجيل الفطر، حديث رقم 1095.

Terjemahan

Daripada Anas RA, beliau berkata, Rasulullah SAW bersabda: “Bersahurlah kamu semua, sesungguhnya dengan bersahur itu ada keberkatan.” (Muttafaqun ‘Alayhi, riwayat al-Bukhari, no. 1923, Muslim, no. 1095, at-Tirmizi,  no. 708, an-Nasaie, no. 2144, hadith lafaz Muslim)

Pengajaran

1. Berkat adalah berasal daripada bahasa arab iaitu ‘ بَرَكَ ‘. Dari segi bahasa bermakna tempat tinggal, manakala maksudnya adalah pertambahan, peningkatan dan kebahagiaan.  Hakikat keberkatan itu datang daripada Allah SWT melalui pelbagai cara, samada melalui amalan, tempat, doa dan lain-lain.

2. Imam Ibn al-Athir dalam kitabya al-Nihayah fi Gharib al-Hadith wa al-Athar, 2/347) menyebut: “Sahur (السَّحور) dengan baris fathah ialah apa yang dimakan dan diminum semasa bersahur, Manakala suhur (السُّحور) dengan dhammah adalah masdar dan fi'il (perbuatan) itu sendiri. Dalam kebanyakan yang diriwayatkan ia berbaris fathah. Dikatakan yang tepat adalah dengan baris dhammah, kerana apabila huruf sin itu berbaris fathah, ianya membawa maksud makanan. Manakala berkat, ganjaran dan pahala adalah pada perbuatan, bukan pada makanan." Pendapat ini juga dikuatkan oleh Imam Ibn Hajar al-‘Asqolani dalam ‘Fathul al-Bari’, jilid 4, m/s: 179, Imam An-Nawawi  dalam kitab Syarahnya, jilid 4, m/s: 2981 dan selain daripada keduanya bahawa; ‘السُّحور’ adalah dengan baris fathah sin dan dhammahnya. Jika dengan fathah itu adalah nama bagi makanan yang dimakan ketika sahur dan jika dengan dhammah itu adalah nama bagi perbuatan iaitu bersahur. Kedua-duanya adalah sahih. Justeru, perkataan ‘السُّحور’ adalah perbuatan makan atau minum pada waktu suhur dengan niat untuk berpuasa.

3. Bersahur adalah sunat muakkad bagi yang berpuasa. Imam Ibn Hajar al-‘Asqolani dalam ‘Fathul al-Bari’, jilid 4, m/s: 179, mengatakan: “Keberkatan bersahur terhasil daripada sudut yang pelbagai iaitu:

i.    Mengikuti sunnah Nabi SAW

ii.   Membezakan puasa ahli kitab yang tidak bersahur

iii.   Mendatangkan  kekuatan dalam beribadah

iv.   Menambahkan kecergasan dalam berpuasa

vi.   Menjadi benteng kepada buruknya akhlak kesan daripada menahan lapar (seperti malas beribadah)

v.     Menjadi galakan untuk bersedekah kepada yang meminta ketika itu

vii.   Menjadi galakan untuk berjemaah ketika makan sahur

viii.  Menjadi galakan untuk berzikir dan berdoa ketika waktu mustajab doa

ix.   Memperingatkan bagi yang lupa berniat puasa sebelum tidur”.

4.  Waktu yang disunnahkan bersahur bermula daripada akhir malam sebelum waktu subuh sehingga terbit fajar
al-sadiq
 dan dikatakan permulaan waktu sahur adalah pada waktu fajar al-Kazib (fajar pertama) sehinggalah fajar al-Sadiq. Imam Ibn Hajar dalam ‘Fathul al-Bari’, jilid 2, m/s: 73, menjelaskan maksud;
‘Berapa jarak antara azan dan sahur?’, iaitu azan Ibn Maktum kerana Bilal RA, mengazankan sebelum waktu fajar (fajar al-Kazib), manakala yang lain mengazankan apabila masuk waktu fajar al-sadiq.”
Imam Ibn Hajar dalam
‘Fathul al-Bari’
, jilid 4, m/s: 177, juga menaqalkan al-Muhallab dan selainnya berkata: “
Hadith ini menjelaskan jarak waktu dengan amalan badan sebagaimana kebiasaan orang arab melakukannya seperti dengan ukuran memerah susu kambing dan selainnya. Maka Zaid bin Thabit RA menyatakan dalam hadith ini dengan tempoh waktu membaca al-Quran sebagai tanda bahawa pada ketika itu adalah waktu beribadah dengan membaca al-Quran. Namun Ibn Abi Hamzah menjelaskan: “Itu adalah tanda bahawa ketika itu para sahabat sibuk dengan beribadah dan ibadah paling utama yang dimaksudkan adalah mengakhirkan sahur.”
Bersandarkan dengan hadith inilah ulama berselisih kepada 2 pendapat iaitu:

Mengatakan bahawa adanya waktu imsak iaitu sekadar tempoh bacaan ayat al-Quran tersebut yang dianggarkan selama 10 minit sebagai sempadan berhati-hati dengan masuknya waktu subuh.

Mengatakan imsak adalah dengan masuknya waktu subuh sebagaimana firman Allah SWT dalam surah al-Baqarah, ayat 187: “Dan makan dan minumlah hingga terang bagimu benang putih dari benang hitam, iaitu fajar..”.

Apa yang penting adalah larangan untuk meneruskan sahur apabila sudah masuk waktu subuh. Bahkan Imam al-Nawawi dalam mensyarahkan hadith ini, jilid 5, m/s: 2982, menyebut:
“Maknanya, jarak antara kedua waktu tersebut adalah kadar bacaan 50 ayat al-Quran serta padanya galakan untuk melewatkan sahur sehingga dekat masuk waktu fajar”. Wallahu a’lam.

5. Terhasilnya makan sahur itu dengan apa sahaja yang dimakan dan diminum sekalipun sekadar meminum seteguk air dengan berniat bersahur dengannya, sudah memadai untuk mendapat keberkatan daripada bersahur tersebut serta sebaik-baik makanan sahur adalah kurma. Justeru itu, adalah disunnahkan mengakhirkan sahur agar tidak terlepas seseorang yang berpuasa untuk menunaikan solat subuh secara berjemaah kerana Rasulullah SAW pernah bersabda: “ Sesiapa yang mendirikan solat subuh secara berjemaah seolah-olah dia telah solat sepanjang malamnya.” (Hadith riwayat Muslim, no. 656, Abu Dawud, no. 555, at-Tirmizi, no. 221, Ahmad, no. 385). Semoga Allah memberikan keberkatan kepadanya.

                 Hits: 1684


Ramadhan Pergi Tanpa Keampunan

Perawi :
 Abu Hurairah RA

Koleksi :
 Sunan At-Tirmidzi

Kitab :
 كِتَابُ الصَّوْمِ  - Puasa

Bab :
Sabda Nabi: Celakalah seseorang lelaki...

No. Hadith :
  3545

Status :

Matan Hadith

 عَنْ أَبِي هُرَيْرَةَ قَالَ  :قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ: رَغِمَ أَنْفُ رَجُلٍ ذُكِرْتُ عِنْدَهُ فَلَمْ يُصَلِّ عَلَيَّ وَرَغِمَ أَنْفُ رَجُلٍ دَخَلَ عَلَيْهِ رَمَضَانُ ثُمَّ انْسَلَخَ قَبْلَ أَنْ يُغْفَرَ لَهُ وَرَغِمَ أَنْفُ رَجُلٍ أَدْرَكَ عِنْدَهُ أَبَوَاهُ الْكِبَرَ فَلَمْ يُدْخِلَاهُ الْجَنَّةَ
.

-أخرجه الترمذي في سننه, كتاب الدعوات, باب قول رسول الله (ص) رغم أنف رجل..., رقم حديث 3545 , عن أبي هريرة رضي الله عنه, وقال أبو عيسى : هذا حديث حسن غريب من هذا الوجه وأحمد في مسنده (2/254) رقم حديث 7139, وإبن حبان في صحيحه (908) والحاكم في المستدرك (1/549)  حديث رقم 7256, والبيهقي في الدعوات (152) وغيرهم.

Terjemahan

Daripada Abu Hurairah RA, beliau berkata, Rasulullah SAW bersabda: "Celakalah seseorang apabila namaku disebut-sebut di hadapannya dan dia tidak mengucapkan selawat kepadaku. Dan celakalah seseorang, apabila Bulan Ramadhan menemuinya kemudian berlalu pergi sebelum dia mendapatkan keampunan, dan celakalah seseorang yang kedua orang tuanya berusia lanjut namun kedua orang tuanya tidak dapat memasukkannya ke dalam Syurga (kerana kebaktiannya)." (Hadith riwayat At-Tirmizi, no. hadith: 3545, dengan katanya hadith ini hasan gharib, Ahmad, no. hadith: 7139, Ibn Hibban dalam sahihnya, no.hadith: 908, al-Hakim dalam al-Mustadrak, no. hadith:  7256, al-Baihaqi dalam al-Da‘waat, no.hadith: 152)

                 Hits: 1684


Puasa Sunat 6 Syawal

Perawi :
 Abu Ayyub al-Ansari RA

Koleksi :
 Sahih Muslim

Kitab :
 كِتَابُ الصَّوْمِ  - Puasa

Bab :
Disunatkan Puasa 6 hari daripada Bulan Syawal Mengikuti Ramadhan

No. Hadith :
  1164

Status :

Matan Hadith

عَنْ أَبِي أَيُّوبَ الْأَنْصَارِيِّ رَضِيَ اللَّهُ عَنْهُ أَنَّ رَسُولَ اللَّهِ صَلَّى اللَّهُ عَلَيْهِ وَسَلَّمَ قَالَ: مَنْ صَامَ رَمَضَانَ ثُمَّ أَتْبَعَهُ سِتًّا مِنْ شَوَّالٍ كَانَ كَصِيَامِ الدَّهْرِ.رواه مسلم وأبو داود والترمذي وإبن ماجه وأحمد وغيرهم

-التخريج: صحيح مسلم، كتاب الصيام، باب استحباب صوم ستة أيام من شوال إتباعا لرمضان، حديث رقم 1164.

Terjemahan

Daripada Abu Ayyub al-Ansari RA, meriwayatkan bahawa Rasulullah SAW bersabda: "Sesiapa yang berpuasa Ramadhan, kemudian diiringinya dengan puasa (sunat) enam hari dalam bulan Syawal, itu adalah menyamai seperti berpuasa selama setahun."(Riwayat Muslim,
Kitab ash-Shiyam, Bab Istihbabu Shaumi Sittati Ayyami Min Syawwalin Ittibaa’an Li Ramadhana
, no. 1164)

Pengajaran

Allah SWT dengan sifat Rahim-Nya telah mengurniakan kepada umat Nabi Muhammad SAW yang berpuasa dengan bersungguh-sungguh di bulan Ramadhan akan memperolehi ganjaran puasa setahun apabila diikuti dengan enam hari puasa sunat dalam bulan Syawal. Berdalilkan satu riwayat hadith yang bermaksud: “Puasa Ramadhan pahalanya menyamai berpuasa selama sepuluh bulan dan berpuasa enam hari daripada bulan Syawal menyamai puasa selama dua bulan. Maka ianya mencukupi setahun.” (Hadith riwayat Ahmad, no. 21378, Ibn al-Khuzaimah dalam sahihnya, no. 2115, al-Darimi, no. 1755, al-Baihaqi dalam sunan al-Kubra, no. 8230). Dalam riwayat Ibn Majah 1715, ditambah: “Ini adalah kerana firman Allah SWT dalam surah al-An‘am, ayat 160 yang bermaksud: “Sesiapa yang melakukan amal kebaikan maka akan digandakan kepadanya pahala sepuluh kali ganda.”

Jumhur fuqaha daripada mazhab al-Syafie, al-Hanbali dan sebahagian fuqaha al-Hanafi dan al-Maliki bersepakat mengatakan puasa sunat enam hari dalam bulan Syawal adalah
mustahab
(sunat). Imam al-Nawawi dalam mensyarahkan hadith ini menaqalkan; Berkata Ashab al-Syafie: “Yang paling afdhal dalam melaksanakan puasa sunat enam hari di dalam bulan Syawal adalah secara berturut-turut yang dimulakan selepas
Eid al-Fitri
, jika sekiranya tidak berturut-turut, misalnya sehari puasa dua hari tidak, kemudian puasa lagi, asalkan genap enam hari dalam bulan Syawal maka itu juga turut mendapat
fadhilat al-Mutaba‘ah
(puasa yang mengiringi).” Malah sesetengah ulama mengharuskan puasa enam hari dalam bulan Syawal diniatkan berserta puasa qadha’ Ramadhan sebagaimana Imam Ibnu Hajar Al-Haitami dalam kitabnya al-Fatawa al-Kubra al-Fiqhiyyah ‘ala Mazhab al-Imam al-Syafie, Kitab Puasa, jilid 2, m/s: 52 (Dar Kutub al-Ilmiyah), menjelaskan, mengenai orang yang berniat puasa sunat bersama puasa qadha’ dengan katanya yang bermaksud:
“Contohnya sesiapa yang berniat puasa qadha’ pada hari isnin dan  dalam masa yang sama berniat puasa sunat hari isnin, maka  itu dibolehkan serta mendapat ganjaran kedua-duanya. Sebaliknya jika diniatkan puasa sunat sahaja maka
gugur tuntutan yang satu lagi dan tidak mendapat ganjarannya.”

Hukum menyatukan puasa qadha’ dengan puasa sunat enam hari dalam bulan Syawal atau hari-hari lain yang disunatkan berpuasa adalah harus dan mendapat ganjaran pahala kedua-duanya, namun ganjaran tersebut tidaklah menyamai ganjaran pahala seseorang yang telah menyempurnakan puasa sepenuhnya daripada sebulan Ramadhan. Bahkan menyegerakan qadha’ puasa itu adalah amalan yang terpuji dan dituntut oleh syarak kerana pahala ibadah puasa tersebut hanya Allah SWT sahaja Yang Maha Mengetahui dan akan memberikan ganjarannya. Setiap muslim hendaklah menjadikan amalan berpuasa sunat ini sebagai rutin dan kelaziman kerana telah terbukti natijah daripada berpuasa itu akan memelihara seseorang daripada segala sifat keji dan mungkar, mendorong untuk mengerjakan amalan kebaikan yang lain serta dapat menampung kekurangan daripada puasa wajib yang telah dilakukan.

Sumber rujukan:

Kitab Sahih Muslim

Kitab Sunan Abu Dawud

Kitab Sunan al-Tirmizi

Kitab Sunan Ibn Majah

Kitab Musnad Ahmad

Kitab Syarh Sahih Muslim Li Imam al-Nawawi

Kitab al-Mufhim Li Ma Usykila Min Talkhisi Kitabi Muslim

Kitab Mirqatul Mafatih Syarh Misyaktul al-Masobih

Kitab al-Fatawa al-Kubra al-Fiqhiyyah ‘ala Mazhab al-Imam al-Syafie Li Ibn Hajar al-Haitami

                 Hits: 30352